Το **δέκαθλο** είναι σύνθετο αγώνισμα του στίβου το οποίο είναι εμπνευσμένο από το πένταθλο των Ολυμπιακών Αγώνων της Αρχαίας Ελλάδας. Πρόκειται αντικειμενικά για το πιο επίπονο αγώνισμα, όχι μόνο λόγω της διάρκειάς του, αλλά και της πολυδιάστατης προπόνησης που είναι υποχρεωμένοι να ακολουθούν οι αγωνιζόμενοι, ώστε να αντεπεξέλθουν σε δέκα διαφορετικά αγωνίσματα. Το γεγονός αυτό, σε συνδυασμό με την καταγωγή του, το έχουν κάνει εξαιρετικά δημοφιλές σε όλον τον κόσμο. Οι δεκαθλητές χαίρουν μεγάλου σεβασμού, ενώ στους Ολυμπιακούς Αγώνες και τις διεθνείς συναντήσεις στίβου, οι νικητές είναι από τα πιο αναγνωρίσιμα πρόσωπα της διοργάνωσης.

Ιστορία - Αγωνίσματα
--------------------

Το δέκαθλο βρίσκεται στο πρόγραμμα του κλασικού αθλητισμού από το 1912, στους Ολυμπιακούς Αγώνες της Στοκχόλμης. Οι αθλητές βαθμολογούνται για την απόδοσή τους σε κάθε αγώνισμα σύμφωνα με πίνακα που καταρτίστηκε από τη Διεθνή Ένωση Ομοσπονδιών Κλασικού Αθλητισμού (IAAF). Η βαθμολόγηση άλλαζε περιοδικά για να συμβαδίζει με τις βελτιώσεις στα παγκόσμια ρεκόρ των μεμονωμένων αγωνισμάτων. Η πρώτη χρησιμοποιήθηκε από το 1912 έως το 1936, ενώ το δέκαθλο ήταν ακόμα τριήμερο και ένα δεύτερο από το 1936 έως το 1950 (με μικρές αναθεωρήσεις το 1952). Μία τρίτη από το 1952 έως το 1964 δίνοντας έμφαση στις εξαιρετικές επιδόσεις στα ατομικά αγωνίσματα. Ακολούθησε τέταρτη μεταξύ 1964 έως 1985 και ένα πέμπτο που παρουσιάστηκε το 1985 που ευνόει τον αθλητή που μπορεί να έχει ισορροπημένα καλές επιδόσεις και στα 10 αγωνίσματα. Στις διεθνείς διοργανώσεις είναι αποκλειστικά ανδρικό αγώνισμα, όπου οι γυναίκες αγωνίζονται στο έπταθλο. Αποτελείται από δέκα επιμέρους αγωνίσματα και διεξάγεται σε δύο ημέρες, πέντε αγωνίσματα την ημέρα, με την ακόλουθη σειρά:

|  |  |
| --- | --- |
| **1η ημέρα*** 100 μέτρα
* Άλμα εις μήκος
* Σφαιροβολία
* Άλμα εις ύψος
* 400 μέτρα
 | **2η ημέρα*** 110 μέτρα μετ' εμποδίων
* Δισκοβολία
* Άλμα επί κοντώ
* Ακοντισμός
* 1.500 μέτρα
 |

Στο άλμα σε μήκος, καθώς και στ’ αγωνίσματα ρίψεων, ο αθλητής έχει στη διάθεσή του τρεις προσπάθειες κάθε φορά. Στο άλμα σε ύψος και το άλμα επί κοντώ ισχύει η διαδικασία, όπως και στα μεμονωμένα αγωνίσματα. 

Σκοπός του αθλητή είναι να μαζέψει τους περισσότερους βαθμούς. Η κατάταξη των αθλητών βγαίνει βάση κάποιων ειδικών αλγόριθμων, οι οποίοι ανάλογα με την επίδοση που θα κάνει ο αθλητής του δίνουν μια βαθμολογία. Το άθροισμα της βαθμολογίας των επιμέρους αθλημάτων δίνει την τελική βαθμολογία του αθλητή.

Στο αγώνισμα αναδείχθηκαν μεγάλες μορφές του αθλητισμού της σύγχρονης εποχής, όπως ο Τζιμ Θορπ (ο πρώτος Ολυμπιονίκης), ο Μπομπ Ματάιας, ο Ντέιλι Τόμσον και ο Ρόμαν Σέμπρλε. Ο άτυπος τίτλος του Καλύτερου Αθλητή στον κόσμο αποδίδεται στο άτομο-νικητή του δεκάθλου.

Οι 10 καλύτεροι
---------------

| Κατάταξη | Επίδοση | Αθλητής | Ημερομηνία | Τόπος |
| --- | --- | --- | --- | --- |
| 1 | **9.126 βαθμοί** | Κεβίν Μαγιέρ  Γαλλία | 15-16 Σεπτεμβρίου 2018 | Ταλάνς, Γαλλία |
| 2 | **9.045** | Άστον Ίτον  ΗΠΑ | 28-29 Αυγούστου 2015 | Πεκίνο, Κίνα |
| 3 | **9.026** | Ρόμαν Σέμπρλε  Τσεχία | 26-27 Μαΐου 2001 | Γκέτσις, Αυστρία |
| 4 | **9.018** | Ντέμιαν Ουόρνερ Καναδάς Καναδάς  | 4-5 Αυγούστου 2021 | Τόκιο, Ιαπωνία |
| 5 | **8.994** | Τόμας Ντβόρακ  Τσεχία | 3-4 Ιουνίου 1999 | Πράγα, Τσεχία |
| 6 | **8.891** | Νταν Ο'Μπράιαν  ΗΠΑ | 4-5 Σεπτεμβρίου 1992 | Ταλάνς, Γαλλία |
| 7 | **8.867** | Γκάρετ Σκάντλινγκ  ΗΠΑ | 6-7 Μαΐου 2022 | Φάγετβιλ, ΗΠΑ |
| 8 | **8.832** | Μπράιαν Κλέι  ΗΠΑ | 29-30 Ιουνίου 2008 | Γιουτζίν, ΗΠΑ |
| 9 | **8.815** | Έρκι Νουλ Εσθονία Εσθονία  | 6-7 Αυγούστου 2001 | Έντμοντον, Καναδάς |
| 10 | **8.811** | Ντέιλι Τόμσον Ηνωμένο Βασίλειο Ηνωμένο Βασίλειο  | 27-28 Αυγούστου 1986 | Στουτγκάρδη, Δυτική Γερμανία |

Πηγή : World Athletics

Παραπομπές
----------

1. 1 2  «ΔΕΚΑΘΛΟ». Ανακτήθηκε στις 20 Αυγούστου 2022.
2. ↑  «BRITANNICA : decathlon». Ανακτήθηκε στις 20 Αυγούστου 2022.
3. ↑  «LAROUSSE : décathlon». Ανακτήθηκε στις 20 Αυγούστου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Δέκαθλο** |

* Decathlon Men
* Decathlete Daley Thompson (centre)